《和太白感秋》
宋代·谯令宪

余年四十九，滥分盆城竹。
悠然望匡庐，秀色良可掬。
缅思二先生，风流昔所独。
紫极感秋吟，北窗和月宿。
兹余还一来，契合若龟卜。
行年适相同，妙语难再复。
杖屦兼经纵，陈迹犹可覆。
怀人放永叹，归欤清睡熟。

作者简介：谯令宪（一一五五～一二二二），字景源（一作元），临安（今浙江杭州）人。孝宗淳熙十一年（一一八四）进士，授仙游尉。历知钱塘、衡山县。宁宗庆元五年（一一九九），主管官告院。嘉泰元年（一二○一），除司农寺主簿，迁太府寺丞，出知江州。开禧元年（一二○五），以都官员外郎兼国史院编修，实录院检讨。三年，为军器少监。嘉定三年（一二一○），知婺州，迁提点浙东刑狱兼提举常平。八年，提点江东刑狱。九年，以秘书修撰奉祠。十四年，起为福建转运判官。十五年卒，年六十八。事见《西山文集》卷四四《谯殿撰墓志铭》。今录诗二首。